Geld dalk motief vir regter se moordPatrick Maqubela ŉ Finansiële motief kan moontlik gekoppel word aan die voortydige afsterwe van waarnemende regter Patrick Maqubela, het regter John Murphy Maandag in die Wes-Kaapse hooggeregshof gesê. “Die staatsaanklaer glo die beskuldigde, Thandi Maqubela, het ŉ onderduimse motief gehad en inligting bekom oor ŉ lewenspolis,” het hy gesê. “Daar is meriete in dié aantyging. Die dood het die beskuldigde in ŉ posisie geplaas om miljoene te erf wat nie sou gebeur het indien hy ŉ paar weke vroeër dood is nie.” Thandi Maqubela en haar medebeskuldigde, Vela Mabena, het onskuldig gepleit op aanklag dat hulle haar man, waarnemende regter Patrick Maqubela, op 5 Junie 2009 in sy huis in Seepunt, Kaapstad, met kleefplastiek versmoor het. Maqubela het ook onskuldig gepleit op aanklagte van bedrog en vervalsing oor ŉ dokument wat sy aanvoer is haar man se testament. Murphy sê die regter het die polis ŉ paar weke voor sy afsterwe uitgeneem en een premie van R17 000 betaal. Die polis het met sy afsterwe R20 miljoen aan sy boedel uitbetaal.